Sarah Aroeste

**Sarah Aroeste** es una kantadera djudia-amerikana de muzika en la lingua djudeo-espanyola. la su muzika es yamada por algunos komo “Rock Feminista en Ladino.”

## Biografiya
Aroeste nasio komo **Sarah Julia Silverman** en la sivdad de Washington, D.C., kresio en Princeton, New Jersey. Parte de la su famiya es orijinala de la sivdad de Salonika, la kuala era kaji kompletamente amatada enel Olokosto. En 1927, la su famiya fraguo una esnoga en Salonika, la kuala oy endiya es una de las pokas esnogas ke egzisten en la sivdad. la su famiya arivo a los Estados Unidos desde Makedonia del Norte i Gresia enel empesijo del syeklo XX.   El su padre, Ira Silverman, era direktor del American Jewish Committee.

Aroeste ambezo kanto para opera klasika enel Westminster Choir College i en la Universita Yale. Endemas, ambezo enel Israel Vocal Arts Institute en 1997, ande ambezo kantikas tradisionalas en la lingua djudeo-espanyola i endemas kon Nico Castel.

## Karriera musikala

### Empesijos en la muzika sefardi
Ala fin de las anyadas de 1990, Aroeste lavorava para la Foundation for Jewish Culture en Mueva York, ande krio un prodjekto para mansevos judios kon entereso en la muzika, yamado *The New Jewish Music Initiative*. Aroeste estava maloroza deke, anke egizstia una renasiensia de la muzika klezmer en las komunitas ashkenazis, no egzistia una renasiensia paresida entre los sefardis. Komo no topava kantadores de muzika moderna en la muestra lingua, eya dechidio fondar el su propio grup de musika *rock* enel anyo 2001. A empesijos de los anyos 2000, no eran konosidos munchos kantadores en la lingua de los sefardis. Sarah dechidio uzar la alkunya de la su madre en la su karriera komo kantante. El su buto era azer ke los mansevos sefardis eskucharan la su muzika en djudeo-espanyol, kantikas tradisionalas kon muzika moderna. Oy endiya, Aroeste es una de las kantaderas mas konosidas en la renasiensia de la muzika djudeo-espanyola

La lingua djudeo-espanyola era desvelopada en las komunitas de judios ke eran kitados de la Peninsula Iberika diskues del Edikto de Granada i es por esto ke tiene munchos elementos de la lingua kastilyana del syeklo  XV. Ma oy endiya es konsiderada una makro-lingua, kon munchos sentros de desvelopamiento.

### ''A la Una'' i ''Puertas''
Los sus primeros diskos, *A la Una* (2003) i *Puertas *(2007), tienen prinsipalmente versiyones modernas de kantikas tradisionalas sefardis. Produzido por Frank London, *Puertas* mete instrumentos uzados enel *rock* komo la gitara elektrika, bashos i bateriya, endjunto kon instrumentos klasikos de Medio Oryente komo el ut i la darbuka. Alkunos yaman la su muzika komo  “muzika tradisionala en Djudeo-Espanyol echa moderna kon rock, funk i jazz.”

### ''Gracia''
El su tresero disko, *Gracia*, es yamado en onor de *La Sinyora* Gracia Mendes Nasi, una djudia del syeklo XV ke dio ayudo a munchos anusim ke tenian menester de fuyir de la Inkisizion Espanyola. El disko, el kaulo era produzido i aranjado por Shai Bachar,  kontiene un rapeyo de la poeta Vanessa Hidary, i frasas de un diskorso de Gloria Steinem. Kon diferensia de los sus primeros dos diskos, las kantikas en la lngua djudeo-espanyola de *Gracia* son kantikas orijinalas de Aroeste, i eya konsidera ke es el su disko mas eksperimental ke tiene. Kon este disko,  “desvelopi un estil ke kita emprestado de todas partes, desde la fuzion-pop de Santigold fina metal gotiko,” mientres ke kudiava ke “al fazer estas mesklas, la enfluensia de la muzika en djudeo-espanyol no sea pedrida, ma kede integrada.” *Gracia* es konsiderado uno de los enshemplos mas emportantes de la muzika sefardi oy endiya.”

En 2012, la muzika de *Gracia* era apresentada en los programas de radio de Estados Unidos Alt.Latino en NPR, Transpacific Sound Paradise en WFMU i en WBEZ Chicago Public Radio.

### ''Ora de Despertar''
El katreno disko de Aroeste solo tiene kantikas para kreaturas en djudeo-espanyol; es el uniko disko ke egziste de esta kateggoriya. las kantikas ensenyan hales kolay en djudeo-espanyol, komo la ora de la komida, las partes del puerpo i las animales del chiflik. Kon este disko, Aroeste tiene aresivido komplimentos por dar ayudo a kudiar la lingua djudeo-espanyola otruna djenerasion.

### ''Together/Endjuntos''
El sinkeno disko de Aroeste es un disko de kansiones lisionadas kon las fiestas del kalendario ebreo en djudeo-espanyol i en inglez, kon kantikas orijinalas de Aroeste.

### ''Monastir''
El sesheno disko de Aroeste, apresentado en Djunio de 2021, es un respekto musikal a la antika komunita de Monastir, de ande era el su nono. 30 musikos de 5 payises azen parte del prodjekto, kantando en makedonio i en djudeo-espanyol kon el buto de dar respekto i onor ala famiya de Aroeste i ka komunita de la sivdad oy yamada Bitola, la kuala era amatada en la Sigunda Gerra Mondiala.  Una de las kantikas da respekto a Estreya Ovadya, la partisana djudia ke gerreyo en kontro de los Nazis durante la Sigunda Gerra Mondiala i era amortada en 1944.

## Konsertos
Aroeste tiene konsertos en todo el mundo, komo los Balkanes, Kuba, Seviya, enel Sephardic Music Festival en Mueva York i el Festival de World Music de Djibraltar en Djibraltar.

En 2008, kanto en Festiladino, el konkorso internasionalo de muzika en djudeo-espanyol; para este konkorso, kanto enel el Teatro de Yerushalayim kon la Orkestra Sinfonika de Yerushalayim. En 2014, Aroeste aresivio el Sephardic Prize enel Festival Internasional de Muzika Djudia en Amsterdam, i en 2015 kanto enel Festival Internasional de Muzika Sefardi en Kordova, Espanya.

## Kariera komo eskritora
Endemas de la su kariera musikala, Sarah Aroeste tiene eskrito livros para kreaturas en inglez i en djudeo-espanyol. Oy endiya, es konsiderada la primera otora moderna en eskrivir livros para kreaturas en esta lingua. El su livro *Buen Shabat, Shabbat Shalom* es considerado el primer libro de karikaturas para kreaturas kon teksto en djudeo-espanyol publikado por una imprimeriya komersiala. 

### Ovras
* *Ora de Despertar/Time to Wake Up* (2017)
* *Buen Shabat, Shabbat Shalom* (Kar-Ben) (2020)

## Famiya
Aroeste se espozo kon Jeffrey Blaugrund, ko-fondador de *Braise Worthy*, una entreprisa de komida yelada, en djulio de 2011. Tienen dos ijas.

## Diskografiya

### Albumes
* *A la Una: In the Beginning* (2003)
* *Puertas* (2007)
* *Gracia* (2012)
* *Ora de Despertar* (2016)
* *Together/Endjuntos* (2017)
* *Monastir* (2021)

### Diskos mikstos
* *Sephardic Music Festival, Vol. 1* – “Hija Mia (Tamir Muskat Remix)” (2010)
* *Sephardic Music Festival, Vol. 2* – “Gonna Light” (feat. Y-Love) and “La Comida La Manana” (2012)

## Referensias

## Atamientos eksternos
* Oja web ofisiala

Kateggoría:Kantadores
Kateggoría:Kantadores en djudeo-espanyol
Kateggoría:Djudios de Estados Unidos
Kateggoría:Sefardis
Kateggoría:Muzika sefardi